b'\n_START_ARTICLE_\nLiliana Ferrari\n_START_SECTION_\n\xc5\xbdivljenje in delo\n_START_PARAGRAPH_\nRodila se je v Lo\xc4\x8dniku (sedaj italijansko Lucinico) pri Gorici v dru\xc5\xbeini gori\xc5\xa1kega ob\xc4\x8dinskega uradnika Fiorellina in tekstilne delavke Marije Ferarri, rojene Lu\xc5\xa1nic. Osnovno \xc5\xa1olo je kon\xc4\x8dala v rojstnem kraju, gimnazijo v Gorici, kjer je leta 1972 maturirala. Na tr\xc5\xbea\xc5\xa1ki Univerzi je 1977 doktorirala iz zgodovinskih ved. Od jeseni 1977 do poletja 1979 je sodelovala pri raziskovanju problematike odhoda istranov po 2. svetovni vojni iz Istre. Rezultati raziskave so bili predstavljeni v knjigi Storia di un esodo. Istria 1945-1956 (Trst, 1980), za katero je prispevala poglavja: Reka 1945-1947; Odhod iz Pulja; Trst 1947-1947; istrsko vpra\xc5\xa1anje v tisku; Vpra\xc5\xa1anje opcij; Begunci v Trstu (1945-1947) in Vpra\xc5\xa1anja \xc5\xbeivljenja. V tem \xc4\x8dasu se je zavzeto u\xc4\x8dila sloven\xc5\xa1\xc4\x8dine in se udele\xc5\xbeila dveh te\xc4\x8dajev slovenskega jezika, literature in kulture na Univerzi v Ljubljani ter pri\xc4\x8dela z raziskovanjem Katoli\xc5\xa1ke akcije v letih 1935\xe2\x88\x921954 s posebnim pogledom na razvoj v \xc5\xa1kofijah Trst-Koper, Videm in Gorica. O tem je predavala in pisala. Uredila je knjigo o Katoli\xc5\xa1ki akciji in ji napisala uvodni esej. Junija 1984 je na Univerzi v Trstu postala raziskovalka na In\xc5\xa1titutu za srednjeve\xc5\xa1ko in moderno zgodovino.'